En ulåst dør og et stort pengebeløb var hovedingredienserne i et tyveri i Strandby natten til onsdag.

En borger i Strandby har været ude for noget, der vist mest af alt kan betragtes som godt gammeldags træls. Han var nemlig udsat for et særdeles stilfærdigt tyveri i sit hus natten til onsdag. Her lykkedes det tyven at stikke af med intet mindre end 170.000 kroner. Pengene stammede fra et par bilsalg, hvor der var blevet betalt kontant, og efterfølgende var den store pengesum blevet lagt, ikke i madrassen, som man måske ellers skulle tro, men derimod i en skænk i stuen. Herfra kunne tyven så uden problemer negle og stikke af med dem - fordøren i huset på Viborgvej i Strandby var nemlig slet ikke låst. Dermed kan tyveriet ikke betegnes som et indbrud - det kræver nemlig, at man fysisk bryder ind.